खुले नाले किनारे 50 मकान, हाे रहे हादसे
राजपुरा वार्ड में नाले की दीवार नहीं होने से हो रहे हादसे, लोगों ने जताया आक्रोश
भास्कर संवाददाता | बुरहानपुर
शहर के राजपुरा क्षेत्र में 20 फीट गहरा नाला खुला पड़ा है। इसमें 15 फीट तक पानी भरा है। नाले किनारे 50 मकान हैं। हर समय हादसे का अंदेशा रहता है। बावजूद इसके नगर निगम द्वारा नाले की दीवार नहीं बनाई जा रही है। खुले नाले में कई मवेशी गिर चुके हैं। क्षेत्रवासी और पार्षद सरिता भगत निगम अफसरों सहित महापौर अनिल भोसले से शिकायत कर चुकी हैं। बावजूद समस्या की अनदेखी की जा रही है।
शनिवार को नाले में बकरी का मेमना गिर गया। इस पर लोगों ने आक्रोश जताया। नगर निगम पर लापरवाही का आरोप लगाया। पार्षद सरिता भगत ने कहा आयुक्त सुरेश रेवाल को बुद्धि आए इसके लिए 15 दिन पहले उन्हें हनुमान चालीसा भेंट की थी। इसके बाद उन्होंने अफसरों को वार्ड में भेजा। लेकिन वे सिर्फ नाला देखकर चले गए। राजेश भगत, हमीदाबी, अमीनाबी, शबानाबी ने कहा डेढ़ महीने से नाले की सफाई नहीं हुई है। रूके हुए पानी के कारण गंदगी और मच्छर पनप रहे हैं। इससे बीमारी का अंदेशा है। बदबू के कारण लोगों का घरों में रहना दूभर हो गया है। नगर निगम द्वारा नाले पर जल्द ऊंची दीवार बनाई जाना चाहिए।
वार्डवासियों ने नाले में गंदगी को लेकर विरोध किया।
bho_Deva hin_Deva bho_Deva hin_Deva hin_Deva hin_Deva